
   Forord
  

  
   Bokprosjektet har pågått over flere år og startet først som et samarbeidsprosjekt mellom to av forfatterne, Anne Greve og Knut Olav Kristensen, i 2013. Vi var den gangen interessert i å få barnehageansattes erfaringer med å leke med grupper av fire, fem barn om gangen. Derfor inviterte vi oss inn i noen barnehager og utfordret personalet der til selv å ta del i dramatisk lek i små grupper med barn. Etterpå hadde vi gruppesamtaler med personalet for å få høre om hvilke erfaringer de hadde gjort. Dette førte til flere publikasjoner. Etter hvert vokste ønsket om å gå mer i dybden på denne tematikken, og vi inviterte med oss barnehagelærer Eilen Bergvik, som vi hadde blitt kjent med da hun var masterstudent hos oss på OsloMet – storbyuniversitetet. Hun har skrevet sin masteroppgave om lek i barnehagen (Bergvik, 2017).
  

  
   Det er mange som bør takkes for at denne boka har blitt til. For det første vil vi rette en stor takk til barna og lærerne i barnehagene og skolen som har åpnet dørene for oss, latt oss leke med, observere og intervjue. Uten dere hadde det aldri blitt noen bok. Takk til kolleger i barnehager og på universitetet som har lest utdrag av tekster, kommentert og oppmuntret oss underveis. En ekstra stor takk til professor Solveig Østrem, som med sitt kritiske blikk har lest og kommet med svært nyttige og hjelpsomme kommentarer. Den anonyme fagfellen har også lest kritisk og kommet med konstruktive og nyttige kommentarer, noe vi er svært takknemlige for. Takk også til forlagsredaktør Jannike Sunde, som med en stor tålmodighet aldri har gitt opp håpet om at det kom til å bli en bok til slutt.

   Kapittel 1
  

  
   
    
    
    Innledning
   
  

  
   Denne boka handler om lek – om barns og læreres lek i barnehagen og skolen. Det mest utfordrende ved å skrive om lek er at det er vanskelig å fange inn og beskrive leken på en måte som får frem magien, den kriblende følelsen av spenning, opplevelsen av at tid og rom nærmest forsvinner. I det øyeblikket man skal skrive det ned, har kanskje magien forsvunnet. En annen fare er at teksten kan fremstå som for banal eller for romantisk. Lek gir livet mening, men like fullt er det vanskelig å skrive om det på en måte som får frem alle nyansene. For lek er ikke bare lutter glede og fryd, lek kan også være alvorlig på den måten at det kan være mye som står på spill. Dette er perspektiver som vi ønsker å komme nærmere inn på i denne boka.
  

  
   Boka bygger på en studie om hva som kan skje når barn og lærere leker sammen. Vi har vært nysgjerrige på å finne ut om læreres deltakelse i barns lek både i skolen og barnehagen kan inspirere til mer lek. Vi har funnet ut at dersom lærere blir med i barns lek på måter som ikke virker dominerende eller overkjørende på de andre deltakerne, kan leken ta nye retninger. Så det korte svaret på spørsmålet vårt er at ja, lærere kan delta i lek på måter som inspirerer til mer lek. Men dette er ikke lett, og videre i boka vil vi også vise til de mange dilemmaer og utfordringer som lærere står overfor når de skal delta i lek med barn. I tråd med praksisen til Utdanningsforbundet, som organiserer de fleste lærere i barnehagen og skolen, bruker vi begrepet
   
    lærer
   
   for alle enten de arbeider i barnehage eller skole. Siden vi i denne boka er opptatt av alle de ansattes deltakelse i lek, uavhengig av profesjon, kaller vi også assistenter og andre ansatte i barnehage og skole for lærer. Dette er ikke helt uproblematisk siden det kun er de med lærerutdanning som kan kalle seg lærer. Når vi likevel har gjort dette valget, er det fordi vi har vært opptatt av samspillet mellom ansatte i skole og barnehage og barna og ikke rettet oppmerksomheten mot de ansattes formelle utdanning.
  

  
   En annen utfordring er å skrive om lek i to ulike institusjoner: barnehage og skole. Disse to institusjonene har ulike lover, ulike rammer og ulike tradisjoner. Barnehagens og skolens samfunnsmandat
   
   
   er nedfelt i lovverket. Norge sluttet seg til FNs barnekonvensjon (FN, 1989) i 1991, der det blant annet står (artikkel 31) at barn har rett til hvile og fritid og til å delta i lek (se kapittel 2 i denne boka). I Grunnloven § 104 blir det slått fast at det er hensynet til barnets beste som skal vektlegges i alle avgjørelser som vedkommer barn. Lek er også nevnt i barnehagelovens formålsparagraf (§ 1):
   
    Barnehagen skal i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling
   
   (barnehageloven
   
   
   , 2006, § 1). Rammeplan for barnehagen er en forskrift til loven. Her står det at leken i tillegg til å ha egenverdi, også skal danne grunnlag for barns utvikling og læring og for sosial og språklig samhandling (Rammeplan for barnehagen
   
   
   2017, kapittel 3). I overordnet del i læreplanverket for grunnskolen står det:
   
    For de yngste barna i skolen er lek nødvendig for trivsel og utvikling, men også i opplæringen som helhet gir lek muligheter til kreativ og meningsfylt læring
   
   (Læreplanverket, 2020, overordnet del kapittel 1.4). Her blir ikke lek fremhevet som en egenverdi, men som et middel til å oppnå trivsel, utvikling og læring. Det er selvsagt hevet over enhver tvil at både barnekonvensjonen og Grunnloven gjelder overordnet alle andre lover. Lærere i både barnehagen og skolen har altså en forpliktelse til å ivareta barns rett til lek og til enhver tid la hensynet til barnets beste være det som styrer de valgene som tas.
  

  
   Slik vi forstår styringsdokumentene, er lek som egenverdi sterkere vektlagt i barnehagens rammeplan enn i skolens læreplan. For å forstå årsaken til dette kan det være nyttig å gå tilbake i historien. Utgangspunktet for de to institusjonene har vært helt ulikt. Skolens tradisjon strekker seg helt tilbake til 1100-tallet. Den var da tilknyttet kirken og bispestolene (Dokka, 1988, s. 12). På midten av 1700-tallet, da det ble en plikt med konfirmasjon, ble grunnen lagt for den offentlige barneskolen. Skolens mandat var å lære barn å lese og skrive slik at de kunne følge konfirmasjonsforberedelsene. Derfor har lek aldri vært sentralt i skolen. Barnehagen, derimot, har helt siden Fröbel
   
   
   opprettet den første barnehagen i Tyskland på midten av 1800-tallet, vektlagt barns egen aktivitet og lek. Barnehagen skullet favne bredt; den skulle både være et trygt sted å være for alle barn og et pedagogisk tilbud
   
   
   . Etter hvert har barnehagen også blitt et ledd i familiepolitikken og likestillingspolitikken og en forberedelse til barnets senere skolegang (Greve & Jansen, 2018, s. 31–41). Dermed fremstår barnehagen med en helhetlig pedagogikk som tar utgangspunkt både i barnets ve og vel her og nå, og barnets utvikling mot fremtidig skolegang og læring, mens skolen, som selvsagt også tar utgangspunkt i barnets ve og vel, likevel primært har hatt barns læring i sentrum.
  

  
   Harald Grimen (2008, s. 77) viser til Aristoteles’ tre kunnskapsformer som inngår i det å være profesjonell:
   
    episteme
   
   , som vi kan kalle teoretisk kunnskap,
   
    techne
   
   , som kan minne mer om praktisk kunnskap, og
   
    fronesis
   
   , som vi kan oversette med profesjonelt skjønn. Sammenhengen mellom teori og praksis er et sentralt spørsmål innen pedagogikken. Jan Jaap Rothuizen (2019, 2020) sier om pedagogikken at det er en vitenskap som er knyttet til handling (Rothuizen, 2019, s. 27–28), altså at det ikke er mulig å skille den teoretiske kunnskapen fra den praktiske.
  

  
   Lærere som arbeider i henholdsvis barnehage og skole, har ulik utdanning. Det betyr at de har ulik teoretisk og praktisk kunnskap. Dette betyr at lek i barnehage og skole vil utspille seg innenfor helt ulike kontekster, der lek får ulik vektlegging og kanskje også ulik betydning. Tradisjonelt kan det virke som om leken først og fremst hører hjemme i barnehagen, noe som også gjenspeiles i lovverket. Men på tross av ulike rammevilkår og ulik vektlegging er det også flere ting som forener de to ulike institusjonene. Lærere i både barnehage og skole må forholde seg til samfunnsmandatet
   
   
   som er nedfelt i lovverket. Bernt Andreas Hennum og Solveig Østrem (2016) trekker frem at det å være en profesjonsutøver
   
   
   blant annet betyr at man må ha nok kompetanse og kunnskap, slik at man kan tolke dette samfunnsmandat
   
   
   et og kunne ta profesjonsetiske hensyn. I tillegg vil vi trekke frem at begge institusjoner er sentrert rundt barn – og barn er opptatt av å leke.
  

  
   Hanne Fehn Dahle, Brit Eide, Nina Winger og Kristin Danielsen Wolf (2016, s. 53–54) viser til Allardts perspektiver på velvære (well-being). De trekker frem tre vesentlige kriterier: å ha, å elske og å være. Å ha relaterer de til det å ha tilgang – både til materialer og rom. Å elske relaterer de til tilstedeværelse, at barn og voksne har nære relasjoner. Å være relateres til tilhørighet, å kjenne seg inkludert og kunne delta i et fellesskap. Dette kan henge sammen med et syn på barn som selvstendige individer med krav på å bli møtt med anerkjennelse
   
   
   og respekt. Barn har rett til å ha tilgang til lekmaterialer og plass til å leke, de har rett til å inngå i relasjoner med andre barn og voksne, og de har rett til å bli inkludert i og delta i et lekfellesskap. Lærere har en etisk forpliktelse til å hegne om denne retten.
  

  
   Vi har fundert på hvordan vi skal strukturere stoffet slik at det blir relevant for både barnehage og skole. Etter hvert som arbeidet med studien skred frem, fikk vi stadig større forståelse for at lek ikke nødvendigvis fortoner seg så annerledes i barnehage og skole som man kanskje kunne tro ut fra de ulikhetene vi har skissert over. Fenomenet lek har noen særtrekk som går igjen uavhengig av deltakernes alder og rammevilkår. Dette skriver vi mer om i kapittel 2. Dermed har vi endt opp med å ikke skille mellom lek i barnehage og skole, heller ikke i analysen av empirien. Dette grepet har vi gjort for å vise at lek like gjerne kan oppstå i skolen som i barnehagen. Ulempen med en slik fremstilling vil være at leseren kan få inntrykk av at lek er like fremtredende i skolen som i barnehagen. Vi har ikke gjort noen kvantitativ undersøkelse over hvor ofte lek forekommer i den ene eller andre institusjonen, så vi kan ikke si noe om hvorvidt dette stemmer. Men vårt inntrykk er at leken har en mer fremtredende plass i barnehagen. Vår agenda er imidlertid ikke å gjøre noen sammenligning av dette, men heller undersøke selve fenomenet lek og hvordan lærere i begge institusjoner kan leke sammen med barn på måter som fører til mer lek.
  

  
   Lek blir gjerne forbundet med barns aktiviteter. Derfor vil synet på barn og barndom også ha betydning for hvordan man ser på lek. Et samfunn som vektlegger barn som likeverdige samfunnsborgere, vil gjerne betrakte lek som noe som har egenverdi. Lek blir sett på som en måte å uttrykke seg på, en slags tilstand den lekende går inn i. Slik vi forstår lekens egenverdi, innebærer det at leken er et medium der barna kan iscenesette sine tanker, følelser og ideer alene eller i et skapende samspill med andre. Det er lekerens personlighet som kommer til uttrykk i leken. Dramatisk lek
   
   
   er et personlig møte mellom idé og formspråket i leken som i likhet med de formgivende prosessene som man utfører når man for eksempel tegner eller spiller musikk, er av stor verdi i seg selv. Vi er enige med Suzanne Gaskins (2014, s. 33), som hevder at et samfunn som vektlegger voksnes perspektiver
   
   
   mer enn barns perspektiver
   
   
   , kan helle mot et syn på lek som en fritidsaktivitet og noe mindre betydningsfullt.
  

  
   To av forfatterne av denne boka har vært med på å skrive om lekens status og vilkår i barnehagen (Greve, Kristensen & Wolf, 2018). Her konkluderer vi med at internasjonale og nasjonale politiske dokumenter som omhandler barnehage, legger mest vekt på lek som et middel til læring. Vi kaller denne vektleggingen av målbar læring for det økonomiske rasjonalet (s. 98) fordi det som blir vektlagt, er det som kan måles, veies og telles. Det legges til grunn at leken må lønne seg for å ha verdi. Vi påpeker hvordan denne tankegangen har innflytelse på lekens status også innad i barnehagen – og vi vil her føye til at dette også gjelder for skolen. Vi refererer også til en barnehagestyrer som var redd for at noen skulle tro at de «bare leker» i barnehagen (Greve, Kristensen & Wolf, 2018, s. 95). Dette samsvarer godt med ulike kampanjer fra både departement og høyskoler fra noen år tilbake, der man i et forsøk på å få rekruttert flere studenter til barnehagelæreryrket kom med utsagn som å «knuse myten om at barnehagen bare handler om lek» og «Vi leker ikke på jobb, vi jobber med barn» eller at å være barnehagelærer «er så mye mer enn bare leking» (se Greve, Kristensen & Wolf, 2018, s. 94). Slike utsagn er med på å snakke leken ned. Det vitner om at det er noe annet enn lek som ses som det viktigste i barnehagen, og lek blir presentert som noe selvfølgelig og enkelt, som «bare lek». En slik holdning kan tyde på en mangel på kunnskap om lek og lekens betydning i menneskers liv. Vi håper at vi med denne boka kan bidra til at lærere med stolthet kan si at de leker med barna som en viktig del av profesjonsutøvelsen.
  

  
   Etnologen Åse Enerstvedt (1971, s. 17) skrev at barnekultur
   
   
   en ofte er lukket for voksne: «[voksne] anses nærmest som utenforstående krefter med makt til å bryte inn og ødelegge barnesamfunnets orden.» Videre skriver hun at lek er en helt sentral del av denne barnekulturen. Underforstått kan vi lese av dette at voksne helst skal holde seg unna barns lek fordi det forstyrrer eller ødelegger barns (lek)kultur.
  

  
   Det kan virke som lek av mange blir ansett å være barns domene og noe voksne helst ikke skal blande seg for mye borti (Gaskins, 2014, s. 34). Vi ønsker med denne boka å utfordre dette synspunktet og bidra til at studenter i lærerutdanningene, ansatte hos barnehage- og skolemyndigheter, lærere, foreldre og andre som er opptatt av barn, får mer kunnskap om hva lek handler om og hvor viktig lek er for barn i alle aldre. Lek kan gripe inn i alt mennesker gjør. Så å si alle handlinger kan ha elementer av lek i seg.
  

  
   Lek er et vidt begrep som omfatter svært mange aktiviteter, handlinger og væremåter. Vi ønsker ikke å skrive om lek generelt, men vil rette
   
   
   blikket mot én type lek, det vi inspirert av Faith Guss (2003, 2015, 2017) har vi valgt å kalle
   
    dramatisk lek
   
   
    
    
   
   . Vi støtter oss til en definisjon av dramatisk lek
   
   
   som sier at lek er «på liksom», noe imaginært, hvor både personer, objekter og handlinger kan bli noe annet enn opprinnelig tenkt og hvor alt i bunn og grunn er mulig. I likhet med Guss (2015, s. 30) inkluderer vi det Peter Slade (1954) har kalt for
   
    overført lek
   
   
    
    
   
   
   
   og
   
    personlig lek
   
   
    
    
   
   
   
   når vi skriver om dramatisk lek. Overført lek
   
   
   innebærer at de som leker, benytter seg av gjenstander, for eksempel små dukker eller figurer, som blir symbol for noe annet. Personlig lek
   
   
   er når den som leker, selv bruker kroppen og later som han eller hun er en annen. Det betyr at dramatisk lek
   
   
   er å leke med figurer, så vel som å uttrykke seg og late som (være «på liksom») ved å bruke kroppen. Dramatisk lek
   
   
   er et lekuttrykk som betoner lekens estetiske dimensjoner, lek som et eget språk og uttrykk. Vi kommer tilbake til det i kapittel 2.
  

  
   Flemming Mouritsen (1996, s. 54) sier at det for mange voksne, og vi mener at dette også gjelder lærere, kan være vanskelig å komme utenom en tradisjonell psykologisk tilnærming til lek. Som lærere og forskere stiller vi ofte spørsmålet «hvorfor leker barn?». I dette spørsmålet ligger det et premiss om at det må være en utenforliggende årsak til at barn leker, at leken skal være godt for noe. Vi ser på lek som noe bortenfor rasjonalitet og nytteverdi, det som skjer med oss når vi blir så oppslukt av noe at vi glemmer tid og sted. Svaret på spørsmålet om hvorfor barn (eller voksne) leker, blir da at vi leker for å leke (Mouritsen, 1996, s. 55).
  

  
   Den viktigste grunnen til at vi anser lek i barnehage og skole som så viktig at vi vil skrive en bok om det, er at vi mener dramatisk lek er et språk og en uttrykksform, lek er barns måte å være i verden på, den beriker barns hverdagsliv og er en helt nødvendig del av barndommen. Vi vil ikke avvise at barn og voksne både lærer og utvikler seg gjennom lek, men i denne boka ønsker vi å rette oppmerksomheten mot lekens egenverdi. Kunnskap om og erfaring med lek er en nødvendig del av det å være lærer. Samtidig vet vi at læringsutbyttebeskrivelsene i lærerutdanningene bare i liten eller ingen grad omhandler lek. I rammeplan for barnehagelærerutdanning
   
   
   (2012) er lek i all hovedsak knyttet opp mot utvikling og læring. Vi forstår dette slik at lærerstudentene skal få kunnskap om lek fordi lek er viktig for barns utvikling og læring, ikke fordi lek er verdifullt i seg selv. Kun ett av kulepunktene i læringsutbyttebeskrivelsene under kunnskapsområdet Kunst, kultur og kreativitet, har en formulering der lek får stå for seg selv. Her står det at studenten «kan strukturere og skape miljøer som inviterer barn til estetiske opplevelser, undring, utforskning, skaperglede og lek». I rammeplan for grunnskolelærerutdanning
   
   
   (2016) er ikke lek nevnt i det hele tatt. Dersom ikke lærere får en grundig innføring i lek gjennom utdanningen, kan det føre til at leken blir nedprioritert også i barnehagen og skolen. Det er en tendens til at leken i barnehagen og skolen blir fortrengt av andre aktiviteter som i større grad er rettet inn mot formell læring (Greve, 2015a, s. 208), det vil si læring som har forhåndsbestemte mål: i grunnskolen og den videregående opplæringen kalles det kompetansemål, i læreplaner for universitet og høyskoler kalles det læringsutbytte
   
   
   . Vi er bekymret for at leken brukes som instrument for å oppnå noe annet utenfor leken, og at lærerens deltakelse i lek knyttes til det å skulle lede barnas oppmerksomhet mot bestemte læringsmål. Denne bekymringen deler vi med flere (se for eksempel Bae, 2018; Wolf, 2014; Øksnes & Sundsdal, 2018, 2020). Maria Øksnes og Einar Sundsdal (2020) tar i sin bok
   
    Barns lek i skolen
   
   sterkt til orde for at lek er barns domene og at lærere helst skal holde seg mest mulig unna. Med henvisning til Nancy King beskriver de tre ulike former for lek i skolen: instrumentell lek, ulovlig lek og rekreasjonell lek (s. 125). Det er kun i den instrumentelle leken at lærere synes å ha noen plass. Vi vil hevde – og her tror vi at vi er helt på linje med Øksnes og Sundsdal – at en slik instrumentell lek slett ikke burde kalles lek i det hele tatt, men heller en form for lekbasert læring
   
   
   – altså at det er læring. I vår studie ønsker vi å utfordre forestillingen om at lærere ikke bør delta i barns lek og se om det er mulig å utvide forståelsen av barns lek til å være noe mer enn enten instrumentell, ulovlig eller rekreasjon.
  

  
   Med utgangspunkt i at lek er en estetisk uttrykksform er det urovekkende at de estetiske fagene i lærerutdanningene blir kuttet ned i omfang og studiepoeng. Siri Haukenes og Knut Olav Kristensen (2012) gjorde rede for denne reduksjonen i bladet Utdanning. De skrev at i tidsrommet mellom 1971 og 2012 ble de estetiske fagenes plass i utdanningen redusert fra 34 til 11 %. Med innføring av ny rammeplan for barnehagelærerutdanning
   
   
   i 2013 ble fagene musikk, drama og kunst og håndverk erstattet med kunnskapsområdet
   
    kunst, kultur og kreativitet
   
   , samtidig som omfanget, målt i antall undervisningstimer og studiepoeng, ble redusert. Samtidig som det blir kuttet i de estetiske fagene i utdanningen, har antallet 1–3-åringer i barnehagen økt fra 7 til 89 %. Det er et tankekors når vi vet at særlig de yngste barna kommuniserer og uttrykker seg gjennom estetiske uttrykksformer. En svekkelse av de estetiske fagene er også en svekkelse av leken, fordi lek ligger så tett opp til estetiske uttrykk. Dette skal vi komme tilbake til i kapittel 2.
  

  
   
   
   Bokas problemstilling og forskningsspørsmål
  

  
   Hvordan forholder lærere seg til barns lek, og hvordan forholder vi voksne
   
    
     
      1
     
    
   
   oss til vår egen lekenhet? Dette er et spørsmål som har vært debattert gjennom generasjoner, ikke minst i pedagogiske miljøer.
   
   
   Barnehagens grunnlegger, Friedrich Fröbel
   
   
   , var opptatt av at pedagogikken skulle ta utgangspunkt i barnet selv og det barnet er opptatt av. En av de norske barnehagepionerene, Valborg Holst Noack, skriver i et foredrag hun holdt på Det nordiske møte for småbarnsoppdragelse i 1937 at Fröbel
   
   
   mente læreren skulle være «äusserlich passiv, innerlich aktiv» (s. 65). Dette betyr at læreren skulle være aktiv med å observere barna, men mer passiv i det direkte samspillet. Øksnes og Sundsdal (2018, s. 34) skriver at Fröbel
   
   
   s pedagogikk innebar at læreren skulle være etterfølgende, noe som innebar at lek ble vektlagt gjennom det Fröbel
   
   
   kalte lekpleie eller lekomsorg. De skriver (s. 35) at det Fröbel kaller lekomsorg, innebærer å berike og intensivere barns lek, men ikke gripe inn i leken ved å leke selv. Eli Åm skriver i 1985 (s. 54) at hun har inntrykk av at lærere ikke anser det som sin oppgave å gå inn i lek med barna. Hun sier at «den voksnes rolle er blitt redusert til det å være miljøtilrettelegger og observatør» (s. 54), og viser til holdninger som at den voksne vil ødelegge leken ved å delta, fordi de automatisk vil overta styringen (s. 55). Det er et paradoks at lærerne har ansett lek som selve kjernen i barnehagepedagogikken samtidig som de mener at læreren ikke skal delta i den. Dette paradokset ser ut til å ha fulgt den nordiske barnehagetradisjonen gjennom tidene. I en periode fra midten av 1980-årene til midten av 1990 var det flere forskere og praktikere som var opptatt av voksnes/læreres deltakelse i lek. I 1984 deltok den australske lekforskeren Diana Kelly-Byrne i leken til en syv år gammel jente 14 ganger i løpet av året. Dette resulterte i boka
   
    A Child’s Play Life. An Etnographic Study
   
   (Kelly-Byrne, 1989). Boka beskriver voksnes deltakelse i barns lek og viser hvor viktig det er med autentisk tilstedeværelse i leken, sammen med kunnskap om symbolspråket og ikke minst tid. Birgitta Knutsdotter Olofsson (1987, 1991, 1992, 1997) har gjennom flere prosjekter vært opptatt av den frie lekens vilkår i barnehagen. Åm skriver om hva hun opplevde da hun selv bestemte seg for å delta mer i barns lek. Hun sier at den voksne som vil delta i barns lek, må underordne seg lekens regler
   
   
   på lik linje med barna. Da hun forstod dette, lærte hun mye om barns lek og om enkeltbarn som hun mener hun ikke ville ha lært dersom hun ikke hadde deltatt i leken på denne måten (Åm, 1985, s. 56–57). Samtidig understreker hun at barn også har behov for å leke uforstyrret (s. 57). Vi ønsker å utforske dette spenningsrommet mellom det å la barn leke i fred og læreres deltakelse i barns lek med følgende hovedproblemstilling: Hvordan kan lærere delta i barns dramatiske lek
   
   
   på måter som inspirerer til mer lek?
  

  
   For å få svar på dette har vi stilt spørsmål som vi gjennom kapitlene i boka søker å gi svar på. Det første spørsmålet er av teoretisk art og danner det teoretiske utgangspunktet for resten av studien som presenteres i de øvrige kapitlene.
  

  
   
    –
   
   Hva er dramatisk lek
   
   
   ? (kapittel 2)
  

  
   I metodekapittelet (kapittel 3) gjør vi rede for metodene vi har brukt i dette forskningsprosjektet. Til sammen har vi brukt et bredt spekter av metoder. Vi har intervjuet barn og lærere i skole og barnehage, vi har selv lekt med barn, og vi har observert både oss selv og andre som har lekt. Gjennom dette arbeidet har vi blant annet fått bekreftet vår antakelse om at det som skjer i dramatisk lek
   
   
   , er uforutsigbart og at det derfor er vanskelig å si nøyaktig hva som avgjør hvilken retning leken tar. Det har ført til at vi har vært nødt til å improvisere når vi har samlet empirien. For å forstå dramatisk lek
   
   
   som fenomen mener vi det er viktig å ha evne til og kunnskap om improvisasjon
   
   
   . Vi forsøker å forstå lek ut fra hvordan særlig musikere og teatervitere bruker begreper fra improvisasjon
   
   
   . Vi undersøker hvordan det samme perspektivet kan brukes i forbindelse med dramatisk lek
   
   
   . Improvisasjon handler om å ha så mye kunnskap at man kan gjøre kloke valg som bidrar til å skape noe nytt, enten vi snakker om musikk, teater eller lek. Det handler også om å kunne være nærværende både mentalt og fysisk i aktiviteten, være konsentrert om det som foregår her og nå, slik at man kan spille videre på dette og foreslå noe som kan passe. Vi kommer mer inn på improvisasjonsteori i kapittel 2.
  

  
   I de øvrige kapitlene vil vi presentere våre empiriske funn på en tematisk måte. Gjennom følgende forskningsspørsmål vil vi forsøke å få svar på hvordan lærere i barnehage og skole kan delta i dramatisk lek
   
   
   på måter som kan inspirere til mer lek:
  

  
   
    –
   
   Hvordan kan improvisasjonskompetanse bidra til å forstå hvordan lærere kan delta i dramatisk lek
   
   
   på måter som inspirerer til mer lek? (kapittel 4)
  

  
   
    –
   
   HvordanHva uttrykker barn om sine erfaringer med og opplevelser av at lærere deltar i dramatisk lek
   
   
   ? (kapittel 5)
  

  
   
    –
   
   Hvordan beskriver lærere opplevelsen av å delta i barns dramatiske lek
   
   
   ? (kapittel 6)
  

  
   
    –
   
   Hva betyr dramatisk lek for vennskap, og hvordan kan vennskap inspirere til mer dramatisk lek
   
   
   ? (kapittel 7)
  

  
   På bakgrunn av det empiriske materialet vi har til rådighet, vil vi forsøke å gi svar på disse spørsmålene og gjennom det bidra til mer kunnskap. På denne måten håper vi å kunne nyansere forståelsen av dramatisk lek i barnehagen og skolen og lærerens rolle i denne leken. I bokas siste kapittel (kapittel 8) trekker vi trådene sammen og svarer på hovedproblemstillingen.
  

  
   I hvert kapittel tar vi utgangspunkt i forskning og kunnskap som allerede finnes om temaet i det aktuelle kapittelet. Selv om det finnes mye forskning om lek, synes det som man aldri kommer helt til bunns i hva lek er. Når vi i denne boka ser på tidligere forskning om lek, har vi vært nødt til å gjøre noen avgrensninger. For det første har vi hovedsakelig søkt etter forskning om lek som er knyttet til norske eller nordiske barnehager og skoler. Dette har vi gjort fordi denne boka i første rekke henvender seg til et nordisk publikum og fordi det empiriske materialet vi bygger på, kommer fra norske barnehager og skoler. Både den kulturelle konteksten
   
   
   , utdanningspolitikk og læreplaner er svært ulike fra land til land. Det vi i Norge kaller
   
    barnehage
   
   , er ikke uten videre overførbart til andre lands institusjoner for barn under skolepliktig alder, det samme gjelder for skoler. Derfor kan det være vanskelig, og utenfor denne bokas rammer, å sammenligne forskning fra institusjoner som er svært ulike den barnehagen og skolen vi finner i Norge. Vi har likevel gjort noen unntak, der vi mener at den forskningen vi har funnet, har overføringsverdi til norske forhold. Vi har videre søkt etter forskning hvor den dramatiske leken er hovedinteressen. Også her har vi måttet gjøre noen avveininger når det gjelder avgrensning, særlig fordi det kan være vanskelig å definere hva andre forskere har lagt i dette begrepet. Det kan være lek som vi ville ha definert som dramatisk lek, men som andre har kalt noe annet: symbolsk lek
   
   
   , rollelek, fri lek, og så videre. Til sist har vi lett etter forskning som omhandler læreres deltakelse i barns lek.
  

  
   Vår agenda med denne boka er å rette oppmerksomheten mot barns dramatiske lek i barnehage og skole, og hvordan lærere i barnehage og skole forholder seg til denne leken.
  

  
   
    
     
      
       1
      
     
     Både barn og lærere omtaler gjerne særlig ansatte i barnehagen for «voksne». Selv om vi i denne boka ønsker å bruke begrepet «lærer», har vi, når vi har snakket med barna, av og til brukt begrepet «voksen» og også godtatt når barna bruker dette begrepet. Det at vi har brukt begrepet «voksen» når vi har snakket med barna, har ført til at barna også har trukket inn sitt syn på at andre voksne, særlig foreldre, har deltatt i lek. Vi er primært opptatt av barns opplevelser av at lærere deltar i leken, men har også tatt med det barna sier om foreldrene. Når vi henviser til annen forskning som har brukt begrepet «voksen», har vi også beholdt dette begrepet. Derfor vil «lærer» og «voksen» brukt litt om hverandre.

